**ANUNȚ**

Ministerul Educației și Cercetării Științifice anunță scoaterea la concurs a funcției vacante de inspector școlar general din cadrul inspectoratului școlar din județul Constanța.

Concursul se organizează în baza Metodologiei de organizare și desfășurare a concursului pentru ocuparea funcțiilor de inspector școlar general, inspector școlar general adjunct din inspectoratele școlare și de director al casei corpului didactic, aprobată prin OMECTS nr. 5557/ 7 octombrie 2011, cu modificările ulterioare.

La concurs poate candida personalul didactic care îndeplinește, cumulativ, următoarele condiții:

1. este membru al corpului național de experți în managementul educațional;
2. este absolvent al unei instituții de învățământ superior, cu diplomă de licență;
3. este personal didactic titular în învățământ/ într-o unitate de învățământ și are gradul didactic I sau titlul științific de doctor;
4. are o vechime în învățământul preuniversitar de cel puțin 8 ani, dintre care cel puțin 5 în ultimii 10 ani;
5. a obținut calificativul ”foarte bine” în ultimii 5 ani și nu a fost sancționat disciplinar în anul școlar curent;
6. are recomandare/ caracterizare vizând calitățile profesionale, manageriale și morale din partea consiliului profesoral al unității de învățământ sau din partea consiliului de administrație al inspectoratului școlar ori recomandarea senatului universității sau a organului de conducere al instituției în care candidatul își desfășoară activitatea la data înscrierii la concurs;
7. nu a desfășurat poliție politică și nu a fost lipsit de dreptul de a ocupa o funcție de conducere în învățământ prin hotărâre judecătorească definitivă de condamnare penală;
8. este apt din punct de vedere medical pentru îndeplinirea funcției, conform prevederilor art. 234 alin. (1) din Legea nr. 1/ 2011, cu modificările și completările ulterioare;
9. la data susținerii concursului nu a împlinit vârsta standard de pensionare.

Dosarul de înscriere constituit, obligatoriu, în conformitate cu prevederile art.4 din Metodologia aprobată prin OMECTS nr. 5557/ 7 octombrie 2011, cu modificările ulterioare, se depune, în perioada **29 iunie – 12 iulie 2015**, la sediul inspectoratului școlar pentru a cărui funcție de inspector școlar general candidează.

Programul de depunere al dosarelor de înscriere la sediul **Inspectoratului Școlar Județean Constanța**, în perioada **29 iunie – 12 iulie 2015, este de luni până vineri între orele 14.00 – 16.00.**

Probele de concurs se vor desfășura în perioada **27 iulie – 7 august 2015** la sediul Ministerului Educației și Cercetării Științifice.

Metodologia de concurs, bibliografia de concurs, modelul de curriculum vitae, declarația pe proprie răspundere, fișele de evaluare a probelor, fișa postului și lista documentelor necesare înscrierii la concurs se afișează atât la sediul Ministerului Educației și Cercetării Științifice, cât și la cel al fiecărui inspectorat școlar.

Informații suplimentare se pot obține la nr. de telefon 021 405 62 64, de luni până vineri, între orele 10.00 – 15.00.

Afișat astăzi,

26 iunie 2015

**În atenția candidaților**

**În conformitate cu art. 1 lit. e) din Metodologia de organizare și desfășurare a concursului pentru ocuparea funcțiilor de inspector școlar general, inspector școlar general adjunct din inspectoratele școlare și de director al casei corpului didactic, aprobată prin OMECTS nr. 5557/7.10.2011, cu modificările și completările ulterioare, în dosarul de înscriere la concurs al fiecărui candidat este obligatoriu să existe un document din care să reiasă explicit că acesta nu a fost sancționat disciplinar în anul școlar curent.**

**În conformitate cu prevederile art. 4 alin. (1) lit. m) din Metodologia de organizare și desfășurare a concursului pentru ocuparea funcțiilor de inspector școlar general, inspector școlar general adjunct din inspectoratele școlare și de director al casei corpului didactic, aprobată prin OMECTS nr. 5557/7.10.2011, cu modificările și completările ulterioare, în dosarul de înscriere la concurs al fiecărui candidat este obligatoriu să existe un certificat medical în original.**

**Precizăm că este în vigoare OMECȘ-MS nr. 3177/2015 privind aprobarea formularului specific al certificatului medical necesar pentru încadrarea și menținerea într-o funcție de conducere sau de îndrumare și control din învățământul preuniversitar, publicat în Monitorul Oficial nr. 114 din 12.02.2015.**

Afișat astăzi,

26 iunie 2015